Hlina, Alojz, poslanec NR SR (2014-05-29):
Vážená pani predsedajúca, vážení členovia vlády, vážené kolegyne, kolegovia, teraz vás dorazím a prečítam toto všetko. (Rečník zdvihol hŕbu dokumentov.) Nie, pokúsim sa naozaj byť stručný, vecný a rýchly. Prosím vás pekne, takto, v zásade na začiatok chcem povedať, že to, čo som predpokladal, sa realizuje, to vyospravedlňovanie sa navzájom, ale dovoľte mi uviesť, že v zásade som spokojný, že ak je vás 15 a budete tu cirka 6 plus, tak môžeme spraviť prípadne džentlmenskú dohodu, že takto, čo sa teda mňa, za mňa keď poviem, s tým relatívne spokojný, čiže nebudem vás už obťažovať s tým, že prečo ste neboli na interpeláciách. Pokiaľ teda máte pocit, že toto by ste mohli z úcty, nie ku mne, však kto by ju mal, ale z úcty k ústave a z úcty k parlamentu, že pokiaľ ste toto schopní dodržať, tak za mňa vám hovorím, že vás nebudem interpelovať, že kde ste boli. No a to, že som vás interpeloval, že kde ste boli, prebehnem veľmi stručne, dokonca pán Robert Fico mi slušne odpovedal, ale verný svojej tradícii, arogancii, a už má aj sparingpartnera pán Kaliňák, už pán Žiga, teda verní svojej tradícii arogantne odpovedali, že sa nemám pýtať. Viete, arogancia so šarmom ešte ako tak, to je vo vašom prípade, ale v prípade pána Žigu arogancia bez šarmu je dosť brutálna kombinácia a upozorňujem, že začínam mať, čo sa toho mňa týka, dosť. Už nie po profesnej stránke, ale už je to aj inde, lebo dneska si dovolil povedať, že tí aktivisti, ktorí protestovali pred železničnou stanicou proti uránu, sú trpáci! To budem aj interpelovať pána Fica, že či toto je vaša politika, pozícia vlády voči občianskemu aktivizmu. Čiže tí, čo boli proti uránu, za vlastné peniaze tam stáli vo voľnom čase, tak sú trpáci! Na margo poviem, že som tam bol ja a aj moja dcéra, hej, ale nech sa páči. Ak toto je vaša politika, nech sa páči. Takže, boli niektorí dokonca chorí, tak to je samozrejmé. 	Ďakujem pánovi Čaplovičovi za veľmi obšírnu odpoveď. Naozaj oceňujem, keď niekto, aj to je výrazom určitej, určitej možno nie úcty, však to by som sa preceňoval, ale takého aspoň rešpektu, že navzájom sa nejakým spôsobom rešpektujeme. Prejdem k druhému okruhu interpelácií a s tým som už vás trápil v predchádzajúcom kole, kde som interpeloval cirka polku ministrov a teraz som dointerpeloval ostatných ministrov. A v zásade už máme sumár nájmov, to znamená, máme, vieme, kto, čo, alebo ktoré ministerstvo a jemu podriadené organizácie si prenajímajú, za koľko, odkedy, dokedy, veľmi slušné a dobré čítanie. Znova, verný svojej tradícii, ale údajne to bol omyl, jediné ministerstvo, ktoré mi chýba, je ministerstvo vnútra, ale údajne sa to stalo omylom, čiže verím, že to tak je a že to príde. Aby ste si teda nemysleli, že nejako samoúčelne vás trápim. Je teraz taká predstava, že keď už vieme a máme potvrdené, lebo je to popodpisované vami ministrami, že kde čo máme ako štát prenajaté, tak ja teraz nájdem nejakých študákov, verím, že sa s nimi dohodnem za sud piva, za dva sudy piva, a spravia taký, realitný portál to nazvem pracovne, realitný portál tohto štátu, kde sa nahádžu všetky tieto informácie, to znamená, ktoré ministerstvo si čo prenajíma, od koho, dokedy, za čo a nastavia ten systém tak, že začne vyblikovať, keď to začne končiť, začne to prípadne niečo avizovať, dá sa s tým krásne hrať. A nie so zmyslom dokazovať niekomu niečo, ale so zmyslom ušetriť, lebo keď to načítame všetko, tak tá suma je zaujímavá, resp. vysoká, hej, v tom mesačnom intervale a v ročnom tým pádom, samozrejme, ešte vyššia, samozrejme, najvyššia v tom volebnom intervale. Z celkového sumáru poviem, že napr. niektoré ministerstvá sú slušné, relatívne slušné. Úrad vlády relatívne slušné, ministerstvo spravodlivosti slušné, ministerstvo obrany slušné, ale musí platiť neslušným ľuďom, Towercomu, nech si každý odpovie, ministerstvo kultúry slušné, ministerstvo životného prostredia relatívne slušné, avšak najviac musia platiť za nejaký prístroj na Chopku, nech si každý povie, komu patrí. Peter Kažimír, pán minister financií, to má relatívne slušné, okrem bolestínskych daňových úradov v Košiciach, a zdá sa, že aj Bratislava uletela, pán Lajčák relatívne slušné, u pána Kaliňáka nevieme, lebo však sa pomýlili. Keby som to zhrnul, tak poviem, žiaľ, musím to povedať, pán Čaplovič, že najhoršie sú vaše ministerstvo a ministerstvo pani kolegyne Zvolenskej. A to ma špeciálne mrzí, viete, keby to bolo ministerstvo hospodárstva, ale viete, že školstva a zdravotníctva. To sú také peniaze, ako my zvykneme hovoriť, do zvončeka, viete, že dajme tomu, že z peňazí, ktoré by mali ísť na vzdelanie, z peňazí, ktoré by mali ísť na zdravie, tak sa nejako tak chamtavo niekto hmýril okolo nich a výrazom tej chamtavosti je, že sa všeličo všelikde prenajalo. A teraz to neberte osobne, lebo vyzerá z plynutia tých zmlúv, že s tým dokopy nič nemáte, ale, žiaľ, preberáte za to zodpovednosť a som zvedavý teda, ako budeme pokračovať. Žiaľ, musím skonštatovať pre ľudí prípadne, ktorí to pozeráte, že suverénne najhoršie sú na tom tieto dve ministerstvá. A to ma mrzí špeciálne, lebo špeciálne tie by mali byť, by si mali najviac chrániť zdroje, lebo tie špeciálne najlepšie by mali vedieť, kam tie zdroje treba dať. Takže končím s týmto okruhom. Potom tu mám také otázky vyplývajúce aj z tých interpelácií. Smutné, musím povedať a skonštatovať na moju otázku nášho smutného svetového primátu, že najvyššia pôrodnosť na svete je u nás v osadách, žiaľ, je to tak, však nezakrývajme si oči, treba si povedať pravdu, ona oslobodzuje a potom vám aj dovolí ísť ďalej. Tento primát máme a či sa niekto s ním zaoberal, som teda, to bolo aj predmetom mojej interpelácie, odpoveď je, že nie. Pána ministra Počiatka som sa dovolil spýtať, že koľko stoja tie jeho povestné cédečká. Lebo celý systém u pána Počiatka je buď asfalt, alebo cédečko. U asfaltu prestávajú platiť, u cédečiek to je čoraz drahšie, no keď to zjednoduším a že naozaj tie povestné Počiatkove cédečká, miliarda vyššie, už ich je čoraz viac a nikto nevie, za čo poriadne sú. Takže teraz som si dovolil vyanalyz..., a nech mi prídu, povedia podrobnejšie, že prečo tento štát, ľudia tejto krajiny sprostredkovane zaplatili pol miliardy korún za rozšírenie cestného mýta. Ja prípadne, nejdem to čítať a nejdem vás tu trápiť. A ja vás môžem poprosiť, kolegovia, že by ste ma prípadne nerušili. Ma to trošku ruší. Znova ja to poviem a je to aj výrazom takej úcty. Keby som to tu čítal, jak niekto iný, nevadí mi, aj keby ste si tam pustili Dire Straits alebo Pink Floyd. Nevadí mi to, ale teraz, keď rozprávam, tak mi to trošku vadí. Fakt. Vás poprosím, keď vy tu budete rozprávať, ja si to nedovolím. Čo chcem povedať, nebudem vás tým zaťažovať, to čítať, si to prípadne pozrite, že na čo tento štát použil pol miliardy korún a ako to ľuďom zdokladoval, že na čo ich použil. Prípadne ak ste s takouto odpoveďou spokojní, v dvetisícšestnástom kľudne voľte SMER ďalej. Rozprávali sme teda aj v nadväznosti na predchádzajúce interpelácie aj teda z tých existujúcich, lebo to ten portál realitný, v úvodzovkách, bude vyhodnocovať, končiace zmluvy ministerstvo hospodárstva má, relatívne rýchlo mu zbehne zmluva so SARIO, ktorá je podľa mňa pre tento štát nevýhodná. Ministerstvo hospodárstva deklaruje, že bude sa správať v tejto veci slušne. Môžeme odsledovať. Rovnako pán minister Počiatek má SACR, to sú tí, čo sa starajú, aby sem prišli nejakí turisti, myslím, že majú dosť veľké medzery v tejto snahe. Ale nič to nemení na veci, že brutálne peniaze za svoje kancelárie platia. Znova končí zmluva, minister Počiatek deklaruje v tomto liste, že pri hľadaní nových priestorov sa budú správať slušne. Môžeme prípadne neskôr odkontrolovať. Pána Počiatka som sa pýtal, ako je to s platením, lebo ja viem, že cédečká sa platia jak nie dopredu, tak načas. Začína byť problém s platením za asfalt proste u ľudí, ktorí reálne niečo robia a vedia, aj ako sa drží lopata, tak odpoveď prišla, že sa to lepší. Odpoveď prišla, že sa to lepší, že práve naopak, že sa splatnosti skracujú. Ja netvrdím, že to nie je pravda, ale niekde inde je asi chyba, lebo, naopak, u subdodávateľov sa predlžujú, respektíve sa to stáva cestou zarúbanou v prípade niektorých už konkrétnych subjektov. Pri tejto príležitosti len dávam do pozornosti 1. 6., to znamená túto nedeľu, o štvrtej budeme v Kraľovanoch robiť symbolický protest, symbolický protest živnostníkov. Naschvál sme si vybrali Kraľovany, ony vždycky boli uzlom, však koniec koncov som tam aj ja niečo v tom bufete piva vypil, keď sme chodili na strednú, a je to dopravný uzol, kde sa vlastne križujú križovatky a nedá sa vylúčiť to, že v prípade, že sa nezlepší situácia, tak o mesiac neskôr zorganizujeme znova ďalší protest v Kraľovanoch už v možno o niečo ofenzívnejšom nastavení aj v nejakom symbolickom zablokovaní, keď už hovoríme, naschvál to spomínam, dopravný uzol, tak nech to ľudia vidia, že to je dopravný uzol. Máme tu poštu, vážení, tuná mi dovoľte povedať, budem aj interpelovať, pošta sa stala záujmom našich dvoch titanov, ktorých sme vykreovali našou neschopnosťou, to znamená finančnej skupiny J&T a finančnej skupiny Penta, kde jedna skupina ju trhá z tej strany a druhá skupina ju trhá z tej strany. Prípadne, aby si niekto vedel spraviť predstavu, predstavte si, že by zamestnanci Tesca stáli pre Tescom alebo chodili po meste a hovorili: Nechoďte do Tesca, ale nakupujte v Lidli. A teraz pokračujte v tej absurdnej predstave, pán minister. Viete niečo o absurdnom divadle? Ale toto je pravda, a teraz to Tesco by im za túto činnosť, tým svojim zamestnancom platilo a ešte pozor, nie že by si Tesco vypýtalo aspoň od Lidlu nejaký benefit, minimálne aspoň to, čo teda zaplatilo tým ľuďom, ale vyzerá, že nič, respektíve tá informácia je utajená. Slovenské poštárky, treba povedať, Slovenská pošta je stále štátna, i keď ju ruvú, ruvú ju tak, že z nej za chvíľku nič nezostane, je stále štátna. Pošta je, Slovenská pošta je štátna, Poštová banka je súkromná. Poštárky zo štátnej Slovenskej pošty chodili presviedčať dôchodcov, aby si nechali doručovať dôchodky na účty Poštovej banky, za jednu ulapenú dušu dostali odmenu tri eurá. To znamená, Slovenská pošta im vyplatila na odmenách tri eurá. Moja otázka pre pána Počiatka bola, na základe akého zmluvného vzťahu toto prebiehalo a či si aspoň Slovenská pošta vypýtala tie peniaze. No neverili by ste, aká odpoveď mi prišla! Že táto informácia podlieha tajomstvu alebo že nie je verejná! Ja si dovolím tvrdiť, pán minister, špeciálne vám by som to dal do pozornosti, pošta sa stala záujmom tunelovania. Z jednej strany je tunelovaná J&T a z druhej strany je tunelovaná Pentou. To ešte budeme v interpeláciách ďalších hovoriť cez pracovnú zdravotnú službu. 240 mil. korún Slovenská pošta zaplatila pracovnej zdravotnej službe firmy Penta, poštárky nie sú ani o milimikrón zdravšie, ani o milimikrón nie sú zdravšie, ale 240 mil. je vonku. Zdá sa, že legálne, avšak sú tam určité úskalia, ktoré by stáli, a dávam do pozornosti, že čo s tým. Čo sa týka samotnej kooperácie Slovenskej pošty a Poštovej banky, pán minister, upozorňujem vás, že tie formy spolupráce nezodpovedajú bežnému hospodárskemu styku. Pán minister vnútra, upozorňujem vás ešte raz, že spolupráca Poštovej banky, ktorá je súkromná, a Slovenskej pošty, ktorá je štátna, nezodpovedá bežnému hospodárskemu styku. Nezodpovedá. A pokiaľ chcete odbiť otázku, že ako toto celé prebiehalo, táto absurdita, kde Bertolt, jak sa volal, Brecht, či jak sa volal ten autor absurdný, aj Havel by zbledli závisťou. Beckett, pardon. Zbledli by závisťou, by ani pero nevytiahli zo saka, by povedali, toto ja nedokážem napísať. Takúto absurditu na to, na toto mentálna kapacita nepostačuje. Čiže, vážení občania, odpoveď ministra Počiatka je, že táto informácia je neverejná. Nech sa páči. No v zásade končím na radosť, predpokladám, všetkých a vystúpim teda s novými interpeláciami. Tam si dovolím o chvíľku strpenia, tiež sa pokúsim byť čo najkratší, ale zase aj viem, že sa niektorí kolegovia ponáhľajú, zas čo treba povedať, treba povedať a keď to treba povedať, potrebuje to aj určitý čas. Ale verte, že urobím všetko pre to, aby to trvalo čo najkratšie. Ďakujem pekne.